
ACORD 269/2007, DE 31 D’OCTUBRE DEL CONSELL DE

L’AUDIOVISUAL DE CATALUNYA
Expedient núm. 8/2007-S Prensa Leridana, SA (Lleida TV)
Resolució de sobreseïment de l’expedient

Antecedents

1. El Ple del Consell de l’Audiovisual de Catalunya mitjançant l’Acord 128/2007, de 9 de maig, va decidir incoar un procediment sancionador al prestador de serveis de televisió local Prensa Leridana, SA, per l’emissió per Lleida TV, de la campanya institucional El Xat de l’alcalde sense comptar, en el moment de l’emissió, amb la preceptiva autorització del Consell de l’Audiovisual de Catalunya.

2. El procediment esmentat es va incoar com a conseqüència que el fet descrit a l’apartat anterior no respectava l’obligació establerta a l’apartat 3 de l’article 109 de la Llei 22/2005, de 29 de desembre, de la comunicació audiovisual de Catalunya (en endavant LCA), segons el qual «La publicitat institucional en les mitjans audiovisuals resta subjecta a l’autorització prèvia del Consell de l’Audiovisual de Catalunya a l’efecte de verificar el compliment del que estableix l’apartat 2».

3. El 18 d’octubre de 2007, es va publicar al DOGC número 4990, la Llei 11/2007, d’11 d’octubre, de la Corporació Catalana de Mitjans Audiovisuals, que va entrar en vigor l’endemà de la seva publicació, és a dir, el 19 d’octubre.

La Disposició final primera disposa la modificació de l’apartat 3 de l’article 109 LCA, que resta redactat de la manera següent: «El Consell de l’Audiovisual de Catalunya és l’òrgan  competent per verificar el compliment del que estableix l’apartat 2»
Fonaments de Dret

Amb la modificació de l’apartat 3 de l’article 109 LCA, resulta que l’esmentat precepte ja no conté l’obligació de sol·licitar l’autorització prèvia a la que restava subjecta la publicitat institucional en els mitjans audiovisuals. 

Per tant, ens trobem amb la situació següent: la incoació d’un procediment sancionador per la comissió d’uns fets que, en aquell moment, vulneraven el contingut de l’apartat 3 de l’article 109 LCA; norma que, hores d’ara, ha quedat -únicament pel que fa a l’obligació de sol·licitar l’autorització prèvia per emetre publicitat institucional en els mitjans audiovisuals- buida de contingut. És a dir, s’ha produït una pèrdua sobrevinguda de vigència de la norma aplicable, i per tant, ens trobem davant la tessitura de si s’ha de posar fi al procediment per desaparició sobrevinguda de l’objecte. 

La Sentència del Tribunal Suprem de 15 de novembre de 2000, aborda el problema dels efectes que provoca la pèrdua de vigència d’una norma, és a dir, si com a conseqüència es produeix també la desaparició sobrevinguda de l’objecte. Aquesta Sentència recull la doctrina del Tribunal Constitucional plasmada en nombroses sentencies 
. Així, és doctrina constitucional que «La pérdida sobrevenida de vigencia de los preceptos reglamentarios impugnados ha de ser tenida en cuenta, en cada caso, para apreciar si la misma conlleva la exclusión de toda aplicabilidad de aquéllos, pues si así fuera, habría que reconocer que desapareció, al acabar su vigencia, el objeto del proceso en el que se impugna directamente un reglamento que, por sus notas de abstracción y objetividad, no puede hallar su sentido en la eventual remoción de las situaciones jurídicas creadas en aplicación de la disposición reglamentaria, acaso ilegal o inconstitucional». 
En aquest cas, el Consell de l’Audiovisual de Catalunya considera que si la voluntat del legislador ha estat la d’excloure de l’ordenament jurídic l’obligació de sol·licitar una autorització amb caràcter previ a l’emissió de la publicitat institucional, l’efecte que aquesta voluntat ha de comportar és que s’hagi de posar fi als procediments sancionadors incoats com a conseqüència de la vulneració de la norma que ja no es troba vigent.

Analitzats els antecedents, els fets i els fonaments de dret i d’acord amb el que disposa l’apartat g de l’article 10 de la Llei 2/2000, de 4 de maig, del Consell de l’Audiovisual de Catalunya, l’article 129 LCA i el Decret 278/1993, de 9 de novembre, de procediment sancionador d’aplicació als àmbits de competència de la Generalitat, el Ple del Consell ha adoptat els següents:

ACORDS

1. Sobreseure l’expedient sancionador incoat mitjançant l’Acord 128/2007, de 9 de maig al prestador de serveis de televisió Prensa Leridana, SA.

2. Notificar aquest Acord al prestador de serveis de televisió Prensa Leridana, SA.
Barcelona, 31 d’octubre de 2007

Josep M. Carbonell i Abelló

                        Dolors Comas d’Argemir i Cendra

President




            Consellera secretària

� Per totes STC 233/1999

